7.		Návrh na úpravu výkonu rodičovských práv a povinností
			a určenie výživného (§ 36 ods. 1, § 65 ods. 1 Zákona o rodine)
							Okresnému súdu
Dňa 1. februára 2022						Stará Ľubovňa
Návrh matky na úpravu výkonu rodičovských práv a povinností a určenie výživného
otec:	Ján Novák, nar. 17. 2. 1972, bytom Novohradská 2, Stará Ľubovňa, štátne občianstvo SR
	tel.: 0900 123 456, e-mail: jan.novak@xyz.sk
matka:	Daniela Nováková, nar. 10. 3. 1976, bytom Horehronská 1, Stará Ľubovňa, štátne občianstvo SR, tel.: 0900 987 654, e-mail: daniela.novakova@xyz.sk
maloleté dieťa:	Kristína Nováková, nar. 1. 3. 2021, bytom u matky, štátne občianstvo SR
I.
S otcom maloletej som uzavrela dňa 18. 3. 2003 manželstvo, z ktorého sa dňa 1. 3. 2021 narodila maloletá Kristína Nováková. 
Dôkazy – Sobášny list; Rodný list
II.
V auguste 2021 otec maloletej opustil spoločnú domácnosť z dôvodu dlhodobých názorových nezhôd na manželské a rodinné spolužitie. O maloletú dcéru sa od tejto doby starám výlučne ja, otec maloletej na domácnosť ani na výživu maloletej ničím neprispieva, pričom je zamestnaný vo firme Superfirma, s.r.o., Stará Ľubovňa. Presnú výšku jeho príjmu ani jeho súčasné majetkové pomery však nepoznám. 
Ja som momentálne na materskej dovolenke a poberám len rodičovský príspevok vo výške 280 € a prídavok na dieťa. Iný príjem nemám. 
Dôkazy – Výsluch účastníkov; Potvrdenie o rodičovskom príspevku a prídavku na dieťa
III.
Otec nejaví o maloletú náležitý záujem, odmieta akýkoľvek kontakt aj so mnou. Vzhľadom k tomu, že spolu s otcom maloletej nežijeme a o výkone rodičovských práv a povinností sme sa nedohodli, navrhujem, aby súd po vykonanom dokazovaní vydal nasledovný
rozsudok:
Maloletá Kristína Nováková, nar. 1. 3. 2021, bytom u matky sa zveruje do osobnej starostlivosti matky Daniely Novákovej, nar. 10. 3. 1976, ktorá ju bude zastupovať a spravovať jej majetok. 
Otec je povinný prispievať na výživu maloletej sumou 150 € mesačne, počnúc 1. 8. 2021, a to vždy do 20. dňa v mesiaci vopred do rúk matky. Nedoplatok na výživnom je otec povinný zaplatiť do dvoch mesiacov odo dňa právoplatnosti tohto rozsudku. 
Otec je oprávnený stýkať sa s maloletou každý párny týždeň v sobotu od 15.00 hod. do 19.00 hod. 
Žiaden z účastníkov nemá nárok na náhradu trov konania.
Daniela Nováková
Poznámky
Rodičia maloletého dieťaťa, ktorí spolu nežijú, môžu sa kedykoľvek dohodnúť o úprave výkonu ich rodičovských práv a povinností. Ak sa nedohodnú, súd môže aj bez návrhu upraviť výkon ich rodičovských práv a povinností, najmä určí, ktorému z rodičov zverí maloleté dieťa do osobnej starostlivosti. Ak rodičia maloletého dieťaťa spolu nežijú, súd upraví rozsah ich vyživovacej povinnosti alebo schváli ich dohodu o výške výživného.
Na konanie je miestne príslušný okresný súd, v obvode ktorého má maloletý v čase začatia konania bydlisko (t. j. faktický dlhodobý pobyt) určené dohodou rodičov alebo iným zákonným spôsobom, pričom konanie je oslobodené od súdnych poplatkov.